MALUKPANONG DEKLARASYON SA TAWHANONG MGA 
KATUNGOD 

[Preamble] 

Samtamg ang pag-ila sa tiunay nga kabililhon ug sa managsama ug dili maagaw 

nga mga katungod sa tanang sakup sa tawhanong banay mao and sukaranan sa 

kagawasan, hustisya ug kalinaw sa kalibutan. 

Samtang ang wala pagtagad ug pagbiaybiay sa mga tawhanong katungod 

misangpot samabangis nga mga buhat nga nagbiaybiay sa tanlag sa katawhan, 

ug ang pag-abot sa usa ka kalibutan diin ang tanang katawhan 

makapahimulos/makatagamtam sa kagawasan sa pagsulti ug pagtoo ug 

kagawasan gikan sa kahadlok ug sa panginahanglan gimantala isip 

pinakahingpit nga tinguha sa yanong katawhan. 

Samtang kini gikinahanglan kung ang tawo dili mapugos sa pagdangop, isip 

katapusang dalangpan, sa pag-alsa batok sa pagpanglupig ug paglisudlisod, nga 

ang tawhanong mga katungod mapanalipdan pinaagi sa mga lagda sa balaod. 

Samtang kini gikinahanglan sa pagpauswag sa paglambo sa hinigala nga resyon 

tali sa mga nasud. 

Samtang ang katawhan sa Tinipong Kanasuran (UN) naghimo diha sa lagda sa 

pagmatuod pag-usab sa ilang pagsalig sa sukaranan sa tawhanong mga 

katungod sa kabililhon ug kamahinungdanon sa mga tawo ug sa managsamang 

katungod sa mga lalaki ug mga babaye ug malig-on sa pagpalambo sa sosyal 

nga kauswagan ug sa mas maayong sumbanan sa kinabuhi sa mas halapad nga 

kagawasan. 

Samtang ang mga sakop sa mga nasud nanumpa sa ilang kaugalingon sa 

pagtuman, uban sa pagtambayayong sa Tinipong Kanasuran, ang pagpalambo 

sa malukpanong pagtahud ug pag-atiman sa tawhanong mga katungod ug 

gikinahanglang mga kagawasan. 

Samtang yanong gikasabutan niining mga katungod ug mga kagawasan ang 

sangputanan sa bug-os nga pagtuman sa maong saad. 



Karon, tungod niini, ang tibuok Asembleya nagpahayag: 
Kining Malukpanong Deklarasyon sa Tawhanong mga Katungod isip dayag nga 
sumbanan sa tanang katawhan ug mga kanasuran, nga sa katapusan nga ang 
matag tawo ug matag bahin sa katilingban, makanunayong magabansay niining 
Deklarasyon sa hunahuna, sa pagsalig sa malukpanon ug malampuson nga 
pagtamud ug pagtuman, alang sa tanang katawhan sa sakup nga mga nasud ug 
alang sa mga katawhan usab sa mga ginsakpang kayutaan ubos sa ilang 
gahum. 

Artikulo 1 

Ang tanang katawhan gipakatawo nga may kagawasan ug managsama sa 
kabililhon. Sila gigasahan sa salabutan ug tanlag og mag-ilhanay isip 
managsoon sa usa'g-usa diha sa diwa sa ospiritu. 

Artikulo 2 

Ang matag usa adunay luna sa tanang mga katungod ug mga kagawasan gihan- 
ay niining Deklarasyon, sa walay pagpihig sa bisan unsa, sama sa kaliwat, tribu, 
bulok sekso, pinulongan, relihiyon, politikal o sosyal nga kagikan, kabtangan, 
pagkatawo o uban pang kahimtang. 

Dugang pa, dili himoon ang pagpihig pinasikad sa politikal, gahum o 
internasyonal nga kahimtang sa nasud o ginsakpang kayutaan diin ang tawo 
nahisakop, bisan kon kini gawasnon, gisalig, walay kinaugalingong kagamhanan 
o ubos sa bisan unsang limitasyon sa kamandoan. 

Artikulo 3 

Ang matag usa adunay katungod sa kinabuhi, kaugalingnan ug seguridad sa 
pagkatawo. 

Artikulo 4 



Walay bisan kinsa nga ibanlod sa pagkaulipon o pugson sa paghimo sa bug-at 
nga buluhaton kay ginadili ang tanang matang sa paghimo niini. 

Artikulo 5 

Walay bisan kinsa ang ibutang sa kasakit o sa sinalbahis, dili makatawo o 
pagpakaulaw o kastiguhon. 

Artikulo 6 

Ang matag usa adunay katungod nga ilhon isip tawo atubangan sa balaod. 

Artikulo 7 

Ang tanan managsama atubangan sa balaod ug may katungod sa walay 
pagpihig sa managsamang panalipod sa balaod. Ang tanan adunay katungod sa 
managsamang panalipod batok sa bisan unsang pagpihig nga makapalas niining 
Deklarasyon ug batok sa bisan unsang hinungdan sa maong pagpihig. 

Artikulo 8 

Ang matag usa adunay katungod sa masangputong paagi sumala sa batid sa 
mga husgadong nasyonal alang sa mga buhat nga kalapasan sa sukaranang 
mga katungod nga gihatag kaniya sa Konstitusyon o sa balaod. 

Artikulo 9 

Walay si bisan kinsa ang aristuhon pinsagi sa butangbutang, ibutang sa 
pagpugong, o pahiklingon sa layong dapit. 

Artikulo 10 

Ang tanan may katungod sa hingpit nga pagkaparehas sa usa ka maangayon ug 
publikong husay sa usa ka gawasnon ug hukmanan nga walay gidapigan diha sa 



paghukom sa iyang mga katungod ug mga katungdanan ug bisan unsang 
kriminal nga sumbong batok kaniya. 

Artikulo 1 1 

1 . Matag usa nga sinumbong sa usa ka may silot nga kalapasan adunay 
katungod nga paka-ingnon nga walay sala hangtund masuta sumala sa 
balaod sa usa ka publiko nga husay diin anaa kaniya ang tanang mga 
kasegurohan nga gikinahanglan sa iyang panalipod. 

2. Walay usa nga hukman nga masalaypon sa bisan unsang salaud nga may 
penal nga silot sa saysay sa bisan unsang buhat o pagpakyas nga wala 
gibaod sa penal nga kasaypanan, ubos sa nasyonal o internasyonal nga 
balaod, sa panahon nga kini nabuhat. Ni ang mas bug-at nga silot 
ipahamtang kay sa usa nga angay sa panahon nga ang maong salaud 
nahimo. 

Artikulo 12 

Walay si bisan kinsa ang ibutang sa dili makatarunganong pagpanghilabot sa 
iyang pag-inusara, pamilya, puloy-anan o komunikasyon, ni ataki sa iyang 
dungog ug maayong pangalan. Ang matag usa may katungod sa pagpanalipod 
atubangan sa balaod batok sa nahisgutang dili makatarunganong pag-ataki. 

Artikulo 13 

1. Ang matag usa adunay katungod sa kagawasan sa paglihok ug puloy- 
anan sulod sa kaugalingong utlanan sa matag nasud. 

2. Ang matag usa adunay katungod sa pagbiya sa bisan unsang nasud, lakip 
and iyang kaugalkingon, ug sa pagbalik sa iyang nasud. 

Artikulo 14 



1. Ang matag usa adunay katungod sa pagtinguha ug sa paglingawlingaw sa 
ubang nasud dalangpan gikan sa pagpanggukod o pagpanglutos. 

2. Kining maong mga katungod mahimong dili ikapangaliyupo sa higayon sa 
mga pagedmanda diin matuod nga nagagikan sa dili-politikal nga mga 
kalapasan o gikan sa mga buhat nga supak sa mga katuyoan ug mga 
sukaranan sa Tinipong Kanasuran. 

Artikulo 15 

1. Ang matag usa adunay katungod sa pagkanasudnon. 

2. Walay bisan kinsa nga sa walay katarungan hukasan sa iyang 
pagkanasudnon ni dili hatagan sa katungod sa pagbalhin sa iyang 
pagkanasudnon. 

Artikulo 16 

1. Ang lalaki ug babaye nga hingkod na og panuigon, sa walay pagkakuto 
tungod sa kaliwat, pagkalungsoranon o relihiyon, adunay katungod sa 
pagminyo ug sa pagmugna og pamilya. Sila gihatagan sa managsamang 
katungod sama sa kaminyoon, panahon sa kaminyoon ug sa 
pagkabungkag. 

2. Ang kaminyoon mahimo lamang diha sa gawasnon ug hingpit nga 
pagtugot sa naghunahuna nga magtiayon. 

3. Ang pamilya mao ang sagad ug tinubdan sa pundok sa katilingban ug 
may katungod nga panalipdan sa katilingban ug sa nasud. 

Artikulo 17 

1. Ang matag usa adunay katungod sa pagpanag-iya og kaugalingong 
kabtangan lakip ang pagpakig-kumbuya sa uban. 

2. Walay si bisan kinsa nga sa walay katarungan kuhaan sa iyang 
kabtangan. 



Artikulo 18 

Ang matag usa adunay katungod sa kagawasan sa hunahuna, tanlag, ug 
relihiyon. Kining katungod nagalakip sa kagawasan sa pag-ilis sa iyang relihiyon 
o pagtoo, ug kagawasan bisan mag-inusara o katilingbanon lakip ang uban og sa 
publiko o pribado, sa pagpadayag sa iyang relihiyon o pagtoo o pagtudlo sa 
pagtoo, pagbansay, pagsimba ug pagtuman. 

Artikulo 19 

Ang matag usa adunay katungod sa hunahuna ug pagsulti. Kining katungod 
nagalakip sa kagawasan sa pagpugong sa hunahuna sa walay paghilabot ug sa 
pagpangita, pagdawat o sa paghatag og kasayuran ug panahum pinaagi sa 
bisan unsang matang sa komunikasyon sa walay pagtagad sa mga utlanan. 

Artikulo 20 

1. Ang matag usa adunay katungod sa kagawasan sa malinawong 
asembleya ug asosasyon. 

2. Walay si bisan kinsa ang mapugos sa pagpasakop sa asosasyon. 

Artikulo 21 

1. Ang matag usa adunay katungod sa pagsalmot sa panggamhanan sa 
iyang kaugalingong nasud, sa laktod o pinaagi sa pagpili ug mga 
diputado. 

2. Ang matag usa adunay katungod sa managsamang pagsulod sa serbisyo 
publiko sa iyang kaugalingong nasud. 

3. Ang kabubut-on sa katawhan maoy basehanan sa gahum sa 
kagamhanan; kini gipadayag sa matag karon ug unya ug lunsay nga 
piniliay nga ginahimo nga malukpanon ug managsamang katungod sa 
pagboto og pagahimoon nga tinago nga pagboto o managsamang 
gawasnon sa pagbotar. 



Artikulo 22 

Ang matag usa, isip sakop sa katilingban, may katungod sa sosyal nga panalipod 
ug may katungod sa pagtuman pinaagi sa nasyonal nga paningkamot ug 
internasyonal nga panagbulig ug diha sa panag-uyon uban sa organisasyon og 
kahinguhaan sa matag nasud, sa ekonomiya, sosyal ug kultural nga mga 
katungod nga kinahanglanon kaayo alang sa iyang kabililhon og sa gawasnong 
paglambo sa iyag pagkatawo. 

Artikulo 23 

1. Ang matag usa adunay katungod sa pagtrabaho, sa gawasnong pagpili sa 
trabaho, sa maangayon ug mapuslanon nga mga kahimtang sa trabaho 
ug sa panalipod batok sa walay trabaho. 

2. Ang matag usa, sa walay pagpinig, adunay katungod sa managsamang 
suhol sa samang trabaho. 

3. Ang matag usa nga nagtrabaho adunay katungod sa maangayon ug 
mapuslanon nga suhol nga maghatag kasegurohan sa iyang kaugalingon 
og sa iyang pamilya ang pagkinabuhi nga angayansa tawhanong 
kaambong ug dugang, kung gikinahanglan, sa ubang paagi sa sosyal nga 
panalipod. 

4. Ang matag usa adunay katungod sa pagporma ug sa pagsalmot sa "trade 
unions" alang sa panalipod sa iyang tinguha. 

Artikulo 24 

Ang matag usa adunay katungod sa pagpahulay ug paglulinghayaw, lakip na ang 
makatarunganong limitasyon sa oras sa pagtrabaho ug matag karon ug unya 
nga bakasyon nga may suhol. 

Artikulo 25 



1. Ang matag usa adunay katungod sa panig-ingnan nga pagkinabuhi husto 
alang sa maayong panglawas og kauswagan sa iyang kaugalingon ug sa 
iyang pamilya, lakip na ang pagkaon, bisti, balay, ug medisina nga pag- 
amuma ug gikinahanglang serbisyo sosyal ug katungod sa seguridad sa 
panahon nga mawad-an og trabaho, sakit, kabilinggan sa panglawas, 
pagkabalo, pagkatigulang o uban nga kulang sa panginabuhi sama sa 
kahimtang nga wala sa atong pagdumala. 

2. Ang mga inahan ug kabataan may katungod sa linain nga pag-amuma ug 
panabang. Tanang kabataan, nga natawo sulod o gawas sa kaminyoon 
makapahimulos sa managsamang sosyal nga panalipod. 

Artikulo 26 

1. Ang matag usa adunay katungod sa edukasyon. Kinahanglan nga ang 
edukasyon walay bayad, bisan diha na lang sa elementarya ug sa 
sukaranang ang-ang. Ang elementarya nga edukasyon kinahanglan 
pinugos. Tiknikal og propisyonal nga edukasyon pagahimoon nga 
mapuslan ug ang hataas nga edukasyon gikinahanglang makab-ot sa 
tanan basi sa katakus. 

2. Ang edukasyon maggiya sa tibook nga paglambo sa tawhanong 
personalidad ug sa paglig-on sa patahod sa tawhanong mga katungod ug 
sukaranang mga kagawasan. Kini makapausbaw sa pagsabot, pagka- 
mapasayloon ug panaghigalaay sa mga kanasuran, kaliwatan o relihiyong 
mga pundok, og magapadayon sa mga kalihukan sa Tinipong Kanasuran 
alang sa paggalam sa kalinaw. 

3. Ang mga ginikanan adunay unang katungod sa pagpili sa matang sa 
edukasyon nga mahatag sa ilang mga anak. 

Artikulo 27 



1. Ang matag usa adunay katungod sa gawasnon nga pagsalmot sa mga 
kulturanhong kinabuhi sa katilingban, sa pagtagamtam sa mga arte ug 
pagpaambit sa siyentipikong kauswagan ug mga binipisyo. 

2. Ang matag usa adunay katungod sa panalipod sa moral ug material nga 
mga interes nga resulta gikan sa bisan unsang siyentipiko, literaryo o 
artistikong panggama nga diin siya ang nagmugna. 

Artikulo 28 

Ang matag usa adunay katungod sa sosyal ug internasyonal nga kalinaw nga 
ang mga katungod ug mga kagawasan nga gipahayag niining Deklarasyon 
mahimong matuman sa hingpit. 

Artikulo 29 

1. Ang matag usa adunay katungdanan ngadto sa katilingban diin kon mag- 
inusara, ang gawasnon ug hingpit nga paglambo sa iyang pagkatawo 
mahimo. 

2. Sa pagbansay sa iyang mga katungod, ang matag usa mahimo lamang 
nga mag-agad sa limitasyon sama sa nga piho sa balaod, bugtong alang 
sa katuyoan sama sa gipasalig nga igo sa pag-ila ug pagtahod sa mga 
katungod ug mga kagawasan sa uban ug sa panagtagbo sa 
manggiangayon nga kinahanglanon sa moralidad, publiko nga kasugoan 
ug ang kasagaran nga kauswagan sa demokratiko nga katilingban. 

3. Kining mga katungod ug kagawasan unta dili mahimong gamiton nga 
supak sa mga katuyoan ug sumbanan sa Tinipong Kanasuran. 

Artikulo 30 

Walay bisan unsa niining Deklarasyon nga mahimong hubaron sa bisan kinsang 
Nasud, pundok o tawo ang bisan unsang katungod sa paghimo sa bisan unsang 



kalihukan o sa paghimo sa bisan unsang buhat nga ang tumong mao ang 
pagwagtang sa bisan unsang mga katungod ug kagawasan nga nahipatik dinhi. 



